กัมพูชาเผยเหตุระเบิดแยกราชประสงค์กระทบอุตสาหกรรมท่องเที่ยวกัมพูชา
กัมพูชาเผยเหตุระเบิดแยกราชประสงค์กระทบอุตสาหกรรมท่องเที่ยวกัมพูชาเนื่องจากไทยเป็นประตูหลักของนักท่องเที่ยวต่างชาติที่จะเดินทางเข้ากัมพูชา
19 ส.ค. 2558

นายทอง กอน รัฐมนตรีกระทรวงการท่องเที่ยวกัมพูชา เปิดเผยว่า เหตุระเบิดซึ่งเกิดขึ้นในบริเวณแยกราชประสงค์ จังหวัดกรุงเทพฯของไทยนั้น จะส่งผลกระทบต่ออุตสาหกรรมการท่องเที่ยวในกัมพูชา เนื่องจากไทยเป็นประตูหลักของนักท่องเที่ยวต่างชาติที่จะเดินทางเข้ากัมพูชา
“เหตุการณ์ในครั้งนี้ส่งผลกระทบมาถึงอุตสาหกรรมท่องเที่ยวของเรา เนื่องจาก 40% ของนักท่องเที่ยวต่างชาติที่เดินทางมายังกัมพูชานั้น จะเดินทางผ่านทางประเทศไทย เราหวังเป็นอย่างยิ่งว่าสถานการณ์ในกรุงเทพจะกลับสู่ภาวะปกติในเร็วๆนี้”นายทอง กอน กล่าว
นอกจากนี้ นายทองกล่าวว่า หลังจากเกิดเหตุลอบวางระเบิดที่บริเวณแยกราชประสงค์ ทางการกัมพูชาได้เพิ่มมาตรการความปลอดภัย โดยเฉพาะตามสถานที่ท่องเที่ยวต่างๆ
ทั้งนี้ อุตสาหกรรมการท่องเที่ยวเป็น 1 ใน 4 ภาคส่วนหลักๆที่ช่วยขับเคลื่อนเศรษฐกิจกัมพูชา โดยข้อมูลระบุว่า มีนักท่องเที่ยวต่างชาติเดินทางเข้ามาในกัมพูชาประมาณ 2.3 ล้านคน ในช่วง 6 เดือนแรกของปี 2558 ซึ่งเพิ่มขึ้น 5.6% เมื่อเทียบกับช่วงเวลาเดียวกันของปีที่แล้ว    